Per Clausen (EL), 2010-04-13:
Hvis den taktiske sans havde været lidt mere veludviklet hos mig og Enhedslisten, så havde vi jo nok valgt at formulere det sådan, at vi dog i det mindste kunne have beholdt en alliance enten med Det Radikale Venstre eller med SF.
Og fordi de jo desværre går i hver sin retning, kan det selvfølgelig være lidt kompliceret, og jeg ved heller ikke, om det ville have været gavnligt for de øvrige ordføreres og ministerens tålmodighed, hvis vi havde fremlagt to beslutningsforslag, så vi skulle have brugt ekstra tid på det.
Jeg vil sige, at det her beslutningsforslag er et forsøg på at skitsere, hvad man skulle sætte i værk for at løse de transportproblemer, der er i området, som ligger parallelt med Helsingørmotorvejen.
Vi har jo ved tidligere lejligheder diskuteret en anden motorvej i Nordsjælland og også der fremlagt alternativer, som indbefattede forbedringer af den kollektive trafik.
Det, jeg synes er helt åbenlyst absurd ved at vælge at satse på at bruge penge på motorveje her, er jo, at ingen, i hvert fald ifølge hvad jeg indtil nu har hørt, har været uenige i, at når det handler om at løse trafik- og transportudfordringen i hovedstadsområdet fremover, så skal det ske ved hjælp af forbedringer af den kollektive trafik.
Heller ikke ret mange er i tvivl om, at konsekvensen af at udbygge Helsingørmotorvejen fra fire til seks spor mellem Øverødvej og Isterød er, at man bare vil flytte køerne et andet sted hen.
Derudover er det jo sådan, at hvis man øger muligheden for at få biler transporteret ind i København, så forstærker man jo bare problemerne i selve København, og derfor er det jo grundlæggende ikke særlig fornuftigt.
For os er der heller ingen tvivl om, at man, når man tænker på, hvad der er baggrunden for, at man er villig til at investere i udvidelse af motorveje og snakker om, at folk holder i kø og ikke kan komme frem, og at vi kan høre om det i P4 om morgenen, hvilket sådan set er fuldstændig rigtigt, så bare må spørge sig selv, hvad det så er, man nu i over 1 år har budt pendlerne på Kystbanen.
Det forlyder nu, at der vil komme en plan, der skal løse problemerne der, og det ser vi frem til.
Vi siger så rent ud, at det er vores klare opfattelse, at man ikke kan gennemføre en løsning af Kystbanens problemer inden for det udbud, der nu er etableret.
Og det, der gør det ekstra besværligt, er jo, at selv om man kan blive enig med DSBFirst om, at de skal acceptere noget, eller at betingelserne bliver lavet om, så er problemet jo bare, at der så er nogle andre, som er kommet med et bud på den her forbindelse, og efterfølgende jo kan klage over, at betingelserne bliver lavet om.
Så hele den der idé med at sende det i udbud har altså bragt os ind i en meget, meget vanskelig situation, der kan gøre løsningen med hensyn til Kystbanen vanskelig og unødvendigt dyr.
Vi har også foreslået, at man udover at satse på Kystbanen skulle prioritere et forbedret S-togs-net og letbaner.
Og for os at se er der ikke nogen tvivl om, at der ikke er nogen vej udenom at gøre det bare på mellemlangt sigt, hvis man overhovedet vil etablere et kollektivt transportsystem i hovedstadsområdet, som har nogen som helst form for tiltrækning på pendlerne.
Derfor er det jo vores klare forventning, at en del af de forslag, vi nu kommer med, formentlig vil komme med i de kommende forhandlinger og måske også blive realiseret og måske endda noget før den der 1-times-drift mellem Odense og Århus, som vi snakkede om lige før, og som jo formentlig først kommer et sted mellem 2030 og 2040.
Jeg er ret overbevist om, at man bliver nødt til at komme med en række af de løsninger, vi beskriver her, noget tidligere.
Det er bare ærgerligt, at man så vælger at starte med at bruge penge på motorvejsudbygning – en motorvejsudbygning, der, når de nødvendige forbedringer af den kollektive trafik bliver gennemført, formentlig vil vise sig at være inderlig overflødig.
Det er jo også et af problemerne: Hvis man har den opfattelse og tror på, at de særligt tætbefolkede dele af Danmark skal se en overflytning af transporten fra den individuelle trafik til den kollektive trafik – indimellem er man jo lidt i tvivl om, hvorvidt Venstre, De Konservative og Dansk Folkeparti i virkeligheden tror på det og går ind for det – så skal man jo ikke starte med at udbygge motorvejene i hovedstadsområdet på nuværende tidspunkt.